Need pommid sadasid kaela rahvale, kes oli vaevalt 20 aastat tagasi Eesti iseseisvuse jaoks toonud vereohvri. Soome vabatahtlikud olid Eesti Vabadussõjas  võidelnud samade sõjasihtidega kui eestlased. Soomes teati, et need lennukid tulevad Eestist. Soome president Kyösti Kallio oli juba 2. detsembril, kui kõikjal Soomes kõlas õhuhäire ja tulistasid õhutõrjekahurid, resümeerinud õigustatult, et Eesti liitlane on Soome vaenlane. 17. jaanuaril 1940 märkis Eesti saadik, et need hävitusretked, mille lähtekoht arvatakse olevat Eesti, ärritavad iga tavalist soomlast Eesti vastu üles. Ja Eestil olid kõik juriidilised võimalused vähemalt protesteerida. Mitte midagi ei  tehtud. Usun, et vähemalt osaliselt vähendas soomlaste põlgust eestlaste vereohver Soome iseseisvuse ja Eesti au eest Talve- ja Jätkusõjas. Kuid Eesti riik on Soomele võlgu vabanduse ja mitte miski ei sega meil seda esitamast. Seni, kui me seda teinud pole, ei ole meil ka moraalset õigust arvustada Soome nii- või teistsugust käitumist meie suhtes.